Félag sem berst gegn áformum um 10 þúsund tonna fiskeldi í Seyðisfirði telur að umsóknarferlið þurfi að fara aftur á byjunarreit. Ósamræmi sé milli tilkynntra áforma og þess sem fram kemur í frummatsskýrslu og eldissvæði séu orðin fleiri en upphaflega stóð til.
Félagið Vá, félag um verndun fjarðar, var stofnað í upphafi árs. Markmið þess er að frelsa Seyðisfjörð frá fiskeldi í opnum sjókvíum" eins og það er orðað. Sem kunnugt er lætur Fiskeldi Austfjarða nú meta umhverfisáhrif af 10 þúsund tonna eldi í firðinum. Sigfinnur Mikaelsson stjórnarmaður í Vá félagi um verndun fjarðar segir andstæðinga eldisins mjög ósátta við að heimastjórn og sveitarstjórn skuli ekki leggjast gegn eldi sem meiri hluti bæjarbúa er mótfallinn.
Það voru 55% sem skrifuðu upp á þessa undirskriftasöfnun sem hljóðaði algjörlega upp á það að vera algjörlega á móti þessu fiskeldi. Þetta birtist okkur hérna sem eiginlega ákvörðun sem hafði ekki fengið neina einustu umræðu hérna.
Margir Seyðfirðingar eru ósáttir við að eldið þurfi ekki að lúta nýju skipulagi haf- og strandsvæða sem er í vinnslu. Fiskeldi Austfjarða hóf umsóknarferli áður en lög um það skipulag komu til 2018. Sigfinnur segir lögfræðing samtakanna draga í efa að eldið sé undanþegið lögunum. Þá sé eldið innan hafnarsvæðis og skipulagsvaldið því hjá sveitarfélaginu. Þar að auki hafi áformin verið í mótun og breyst eftir að umsóknarferlið hófst. Fiskeldi Austfjarða sé að reyna að stytta sér leið með því að hefja ekki nýtt ferli þegar áformuðum eldisvæðum fjölgar.
Þá eru þeir árið 2016 bara með umsókn fyrir tvö af þessum fjórum svæðum sem þeir erum með í frummatsskýrslunni. Þá eru komin fjögur eldisvæði en hefur ekki verið fjallað um nema tvö þeirra hjá Skipulagsstofnun. Þeir þurfa þá bara að byrja upp á nýtt ef þeir ætla að halda því til streitu að vera með eldi hérna í Seyðisfirði.
Eftir þrýsting frá íbúum, heimastjórn og sveitarstjórn féll Fiskeldi Austfjarða frá einu eldissvæði af fjórum en áformar enn eldi á þremur stöðum í Seyðisfirði.